Správa zo zahraničnej pracovnej cesty

1.	Účastník ZPC :
Titul, meno a priezvisko:	Ing. Martin Valo
Pracovisko:	oddelenie pre operačný program Výskum a vývoj
	odbor riadenia programov
	sekcia štrukturálnych fondov EÚ
	Ministerstvo školstva, vedy, výskumu a športu SR
	Stromová 1, 813 30 Bratislava
Pracovné zaradenie:	manažér monitorovania
Funkcia: 	hlavný štátny radca
Znalosť jazykov:	AJ, NJ

2.	Zahraničná pracovná cesta
Štát:	Poľsko 
Mesto:	Varšava
Vykonaná v dňoch:	27.10.2011 – 29.10.2011
Prijímajúca organizácia:	Generálne riaditeľstvo pre regionálnu politiku Európskej komisie (DG REGIO) v spolupráci s poľským predsedníctvom EÚ a skupinou Európskej investičnej banky 
Účel cesty:	účasť na 3. výročnej konferencii „JEREMIE and JESSICA: Delivering results“ 
Spôsob financovania:	Cestovné a pobytové náklady financovalo MŠVVaŠ SR z prostriedkov technickej pomoci operačného programu Výskum a vývoj 

3.	Rámcový program pobytu
Hlavným cieľom konferencie bolo oboznámiť jej účastníkov s výsledkami implementácie iniciatív JEREMIE a JESSICA v jednotlivých krajinách EÚ prostredníctvom prezentácií projektov podporených z týchto iniciatív a tiež v rámci diskusie. 

Konferencia bola rozdelená na všeobecnú časť, týkajúcu sa oboch iniciatív, a na paralelné workshopy, na ktorých sa bližšie prezentovali a diskutovali výsledky príslušnej iniciatívy.

Stručný program:

Štvrtok 27.10.2011
Odchod z Bratislavy do Viedne, odlet do Varšavy, ubytovanie.
Registrácia účastníkov a otvorenie konferencie, prezentácie zástupcov organizátorov:
•	Dirk Ahner – generálny riaditeľ, Generálne riaditeľstvo pre regionálnu politiku, EK
•	Elżbieta Bieńkowska – ministerka regionálneho rozvoja, Poľsko
•	Danuta Hübnerová – europoslankyňa, predsedníčka Výboru regionálneho rozvoja (prostredníctvom telemostu)
•	Matthias Kollatz-Ahnen – viceprezident skupiny Európskej investičnej banky

Piatok 28.10.2011
Workshop 1 (JEREMIE)
1.	Prezentácia JEREMIE – súčasný stav v členských štátoch EÚ (Rudolf Niessler, riaditeľ koordinácie politík, DG REGIO) – otvorenie a úvod do workshopu 1
2.	Rôzne modely podpory malých a stredných podnikov (MSP) v Poľsku:
•	Prezentácia Pokrok v implementácii nástrojov finančného inžinierstva v Poľsku – prehľad (Agnieszka Dawydzik, poľské ministerstvo regionálneho rozvoja)
•	Prezentácia Dobrá prax v implementácii JEREMIE – výsledky, výzvy a odporúčania z pohľadu regiónov (Radomir Matczak, úrad maršálka Pomoranského vojvodstva)
•	Prezentácia Holdingový fond pre majetkové nástroje na národnej úrovni – prehľad súčasných aktivít (Piotr Gębala, Národný kapitálový fond)
3.	Prezentácia Podpora MSP v Škótsku (Pat McHugh, Scottish Enterprise)
4.	Prezentácia Výsledky  implementácie JEREMIE z pohľadu národnej rozvojovej banky (Csaba Harsányi, Maďarská rozvojová banka)

Workshop 3 (JEREMIE)
1.	Prezentácia Zatraktívnenie financovania súkromného sektora (Graham Cope, Európsky investičný fond – EIF) 
2.	Prezentácia Poskytovanie konkurencieschopnejších úverov MSP prostredníctvom štrukturálnych fondov (Natalija Iniakina, SEB Bank, Litva):
3.	Prezentácia Implementácia JEREMIE na Malte – prvé výsledky (Jonathan Vassallo, Úrad predsedu vlády Malty, a Albert Frendo, Valletská banka)
4.	Prezentácia Implementácia JEREMIE na regionálnej úrovni: prípad Languedocu-Roussillonu (Sébastien Massart, riaditeľ regionálneho oddelenia pre hospodársky rozvoj Generálneho sekretariátu pre regionálne záležitosti, a Bruno Robino, Európsky investičný fond)

Spoločné zasadanie – záverečné postrehy
Ukončenie a zhrnutie výsledkov konferencie zástupcami organizátorov:
•	Rudolf Niessler – riaditeľ koordinácie politík, DG REGIO 
•	Marceli Niezgoda – štátny tajomník, ministerstvo regionálneho rozvoja, Poľsko
•	Matthias Kollatz-Ahnen – viceprezident skupiny Európskej investičnej banky
•	Jean-Marie Magnette – zástupca výkonného riaditeľa Európskeho investičného fondu

Sobota 29.10.2011
Odubytovanie, odlet z Varšavy do Viedne, príchod do Bratislavy.
4.	Stručný priebeh seminára 
Prvý deň seminára sa začal registráciou účastníkov a prezentáciami zástupcov organizátorov konferencie. Dirk Ahner v mene Komisie privítal všetkých zúčastnených na 3. výročnej konferencii venovanej iniciatívam JEREMIE a JESSICA. Elżbieta Bieńkowska ako zástupkyňa poľskej vlády vyjadrila potešenie, že Poľsko mohlo ako predsedajúca krajina Rady EÚ zorganizovať toto stretnutie a vyzdvihla prínos iniciatívy JEREMIE pre poľské hospodárstvo. Danuta Hübnerová ospravedlnila svoju neúčasť a prostredníctvom telemostu upozornila na dôležitosť regionálnej politiky EÚ zo svojho pohľadu ako bývalej eurokomisárky pre regionálny rozvoj. Matthias Kollatz-Ahnen poukázal na úlohu Európskej investičnej banky a EIF pri implementácii iniciatívy JEREMIE v jednotlivých krajinách. 

Druhý deň seminára otvoril Rudolf Niessler stručnou informáciou o súčasnom stave implementácie iniciatívy JEREMIE v jednotlivých krajinách EÚ.

Nasledovali prezentácie rôznych modelov podpory MSP v rámci Poľska. Agnieszka Dawydzik poskytla prítomným prehľad o pokroku pri implementácii nástrojov finančného inžinierstva v Poľsku z centrálnej úrovne, t. j z pohľadu ministerstva regionálneho rozvoja, ktoré je riadiacim orgánom pre 5 operačných programov (OP). Zároveň plní funkciu centrálneho koordinačného orgánu pre 16 regionálnych OP. Riadiacimi orgánmi pre tieto OP sú úrady maršálkov jednotlivých vojvodstiev. Príspevky pre regionálne OP tvoria až 25 % z celkovej alokácie určenej pre Poľsko v rámci politiky súdržnosti pre programové obdobie 2007 – 2013. Radomir Matczak najprv stručne predstavil Pomoranské vojvodstvo – jeho polohu, demografické a ekonomické ukazovatele, postavenie v rámci celého Poľska a následne bližšie vysvetlil úlohy a výsledky použitia nástrojov finančného inžinierstva, na ktoré boli pre toto vojvodstvo vyčlenené finančné prostriedky vo výške 51,5 mil. € a bolo podporených cca 15 700 MSP. Piotr Gębala opísal činnosť Národného kapitálového fondu, ktorý poskytuje návratné finančné príspevky a celý zisk z nich opäť poskytuje ako ďalšie návratné finančné príspevky a zameriava sa na dlhodobé vzťahy s úspešnými podnikmi rizikového kapitálu.

Investičný riaditeľ Škótskej investičnej banky (SIB) Pat McHugh predstavil systém podpory MSP v Škótsku. SIB je súčasťou Scottish Enterprise, čo je hlavná škótska hospodárska rozvojová agentúra úzko spolupracujúca s vládou. Hlavnou úlohou SIB je podporovať škótsky hospodársky rast prostredníctvom rastu trhu financovania škótskeho súkromného sektora a zaistiť tak dostatok zdrojov pre financovanie začínajúcich aj etablovaných MSP s rastovým a exportným potenciálom. Ako prípadová štúdia bola uvedená podpora spoločnosti AlbaTERN, ktorej prostriedky od SIB pomohli pri vývoji prototypu konvertora energie morských vĺn na elektrickú energiu, t. j. ide o využitie čistého, prírodného a súčasne nevyčerpateľného zdroja energie.

Predpoludňajší workshop ukončil Csaba Harsányi z bruselského zastúpenia maďarského ministerstva pre národný rozvoj, ktorý prezentoval výsledky implementácie iniciatívy JEREMIE z pohľadu národnej rozvojovej banky. Maďarská rozvojová banka bola založená v roku 1991, od r. 1993 má štatút špecializovanej úverovej inštitúcie vo výlučnom vlastníctve štátu. V programovom období 2007 – 2013 je JEREMIE v Maďarsku financované z dvoch OP: Regionálneho OP stredné Maďarsko (30 mld. HUF) a OP Hospodársky rozvoj (200 mld. HUF). Oba OP sa snažia zlepšiť prístup MSP k financiám poskytovaním mikrofinancovania, záruk a podporou rizikového kapitálu. K 1. októbru 2011 dosiahol počet finančných sprostredkovateľov 89 a počet kontraktov 230. Až 97 % konečných prijímateľov návratnej pomoci tvoria mikropodniky.

Popoludňajšiu časť otvoril Graham Cope a predstavil Európsky investičný fond v úlohe manažéra viacerých holdingových fondov. V súčasnosti EIF spravuje 13 holdingových fondov s príspevkom viac než 1,2 mld. € zo štrukturálnych fondov. Zároveň pôsobí ako poradca pre aktivity ďalších 5 holdingových fondov v Spojenom kráľovstve a Španielsku. Finančné príspevky spravované EIF majú silný mobilizujúci účinok na súkromné financie – do konca roka 2012 bude tento účinok cca vo výške 2 mld. €.

Správcu holdingového fondu v Litve vykonáva litovská pobočka bankovej skupiny SEB. Natalija Iniakina ako riaditeľka pre poskytovanie firemných pôžičiek vysvetlila prínos spravovania holdingového fondu pre banku, ako aj pre litovské hospodárstvo. SEB (Skandinaviska Enskilda Banken) bola založená r. 1856 vo Švédsku. V súčasnosti má zastúpenie v 20 krajinách a zamestnáva viac ako 17 tis. zamestnancov. SEB Litva bola založená r. 1990, súčasťou skupiny SEB je od r. 2000. V súčasnosti je najväčšou bankou v Litve s trhovým podielom 28 % v oblasti podnikového financovania. Má 57 pobočiek vo viac ako 30 mestách a pracuje pre ňu viac ako 1 800 zamestnancov. Spočiatku bol záujem o nové produkty vo forme nástrojov finančného inžinierstva nízky, ale postupom času si tento spôsob financovania našiel svojich zákazníkov, napr. Litnaglis, firma vyrábajúca klince, vďaka návratnej pomoci uviedla do prevádzky výrobnú linku, ktorá zvýšila produkciu o 25 %. Až 90 % produkcie sa vyváža do západnej Európy. Stikloporas, začínajúca firma iba s 1 zamestnancom založená v r. 2009, pôžičku využila na spustenie výroby granulátu z penového skla, vďaka čomu vytvorila 22 pracovných miest. Ide o produkt určený na tepelnú izoláciu, ako surovinu využíva recyklované sklo. Ročne ho takto firma spracuje až 5 000 ton, čo predstavuje 5 % celkového skleného odpadu v Litve. Ide teda o významný environmentálny projekt.

Využiť nástroje finančného inžinierstva prostredníctvom implementácie iniciatívy JEREMIE sa rozhodli aj na Malte. Dôvodom je to, že až 99 % maltských firiem sú MSP, ktoré vytvárajú 65 % HDP krajiny a zamestnávajú približne 89 tis. ľudí.  Jonathan Vassallo z Úradu predsedu vlády Malty stručne zhrnul proces, ktorý predchádzal pripojeniu sa Malty k iniciatíve JEREMIE. Malta sa rozhodla poveriť správou holdingového fondu vytvoreného vo výške 10 mil. € EIF. Zmluva o holdingovom fonde bola podpísaná v marci 2010 a v júni 2010 sa uskutočnilo prvé zasadnutie Investičnej rady. V rámci výzvy na výber finančného sprostredkovateľa, ktorá bola vyhlásená v septembri 2011, bola z 3 došlých žiadostí vybratá za sprostredkovateľa Vallettská banka (Bank of Valletta, BoV). BoV si vytýčila za cieľ stimulovať poskytovanie nových pôžičiek pre MSP min. vo výške 51,04 mil. €. Albert Frendo, riaditeľ úverového oddelenia BoV, predstavil banku ako finančného sprostredkovateľa. BoV má na bankovom trhu krajiny podiel 45 % a viac ako 300 tis. klientov, ktorým sa vo viac ako 40 pobočkách venuje 1 450 zamestnancov. BoV okrem tradičných odvetví hospodárstva podporuje aj nové odvetvia, napr. IKT, zelené technológie, turizmus a špecializovanú výrobu. Jedným z podporených subjektov je začínajúci mikropodnik „Fun Train“ (Vlak zábavy), ktorý dostal pôžičku vo výške 200 tis. € na nákup dvoch rekreačných bezkoľajových vláčikov. Biznis plán tejto firmy je prijateľný, získala pôžičku na 7 rokov s úrokovou mierou 2,12 % (na trhu by získala takúto pôžičku max. na 5 rokov s úrokovou mierou 3,5 %. Podporu 450 tis. € ako mikropodnik na 7 rokov za 1,67 % získala tiež orientálna reštaurácia, ktorá by na štandardnom trhu musela zaplatiť úrokovú mieru vo výške 3,5 %.

Pozitívne skúsenosti s implementáciou iniciatívy JEREMIE majú aj na juhu Francúzska v regióne Languedoc-Roussillon. Sébastien Massart a Bruno Robino na úvod svojej prezentácie priblížili účastníkom základné údaje o tomto regióne. S mierou nezamestnanosti 12,7 % ide o región s najvyššou mierou nezamestnanosti vo Francúzsku. Priemysel sa podieľa na miestnom HDP iba 8 %, zatiaľ čo cestovný ruch (hlavne v lete) až 15 %. V rebríčku sily regionálnych finančných trhov zaujíma Languedoc-Roussillon v rámci Francúzska pozíciu približne uprostred neho. Zlepšiť túto pozíciu, ako aj vytvoriť nové pracovné miesta formou podpory financovania začínajúcich MSP sa región snaží prostredníctvom pripojenia sa k iniciatíve JEREMIE. Zmluva o financovaní na 30 mil. € bola podpísaná v októbri 2008 zástupcami francúzskeho štátu, regiónu Languedoc-Roussillon a EIF. Cieľ zmluvy je dosahovaný použitím nástrojov rizikového kapitálu (spolufinancovanie), portfóliovou zárukou prvej straty a podporou financovania rizikových produktov (mikropôžičky). Prostredníctvom výzvy na výber finančných sprostredkovateľov boli vybratí traja sprostredkovatelia: Créalia, Soridec a Banque Populaire. Z prostriedkov určených na poskytovanie mikropôžičiek sa poskytujú pôžičky v max. výške 100 tis. €. Ide o bezúročné pôžičky bez potreby osobného ručenia. Holdingový fond JEREMIE a finančný sprostredkovateľ si delia riziko vyplývajúce z tohto nástroja v pomere 1 : 1. Do októbra 2011 bolo poskytnutých 30 pôžičiek v celkovej výške 660 tis. €. Tieto pôžičky vyvolali investície MSP v sume 1,8 mil. € a vďaka nim sa vytvorilo 52 nových pracovných miest. V rámci spolufinancovania sa poskytujú finančné prostriedky v max. výške 2,5 mil. €. Do októbra 2011 získalo podporu z tohto nástroja 8 MSP v sume 5 mil. €. Pokiaľ ide o portfóliovú záruku prvej straty, do októbra 2011 bola MSP poskytnutých 17 pôžičiek v celkovej výške 3,5 mil. €. 

Po poslednej prednáške v rámci workshopu JEREMIE nasledovalo zhrnutie záverov spoločne s iniciatívou JESSICA. Podľa Rudolfa Niesslera aj táto konferencia ukázala odôvodnenosť existencie oboch iniciatív. Marceli Niezgoda zhrnul ich význam pre Poľsko a jeho regióny a ako zástupca hostiteľskej krajiny poďakoval všetkým prítomným za účasť. Matthias Kollatz-Ahnen a Jean-Marie Magnette opätovne vyzdvihli úlohu inštitúcií skupiny Európskej investičnej banky v týchto iniciatívach a zástupcom poľskej vlády i regiónov poďakovali za zorganizovanie tejto konferencie.
5.	Odporúčané závery a očakávaný prínos
Konferencia priblížila účastníkom rôzne modely spôsobu podpory z iniciatívy JEREMIE v jednotlivých zúčastnených krajinách a regiónoch prostredníctvom prednášok v rámci jednotlivých workshopov. Niektoré krajiny sa na iniciatíve podieľajú ako celok, iné iba prostredníctvom vybraných regiónov. Rozdiel je aj v použitých nástrojoch finančného inžinierstva. Ich výber a využitie závisí od špecifických ekonomických podmienok daného štátu resp. regiónu. Odlišné sú aj modely a štruktúry jednotlivých holdingových fondov. Súvisí to okrem iného aj s tým, koľko operačných programov sa podieľa na implementácii iniciatívy JEREMIE, a tiež s tým, kto je poverený správou daného holdingového fondu. Niektoré krajiny poverili správou EIF, iné poverili touto úlohou príslušnú národnú resp. regionálnu inštitúciu.
Bez ohľadu na vyššie uvedené rozdiely má implementácia iniciatívy JEREMIE vo všetkých zúčastnených krajinách niečo spoločné, a to je splnenie jej cieľov, t. j. zlepšiť prístup začínajúcich, ale pritom perspektívnych MSP k finančným prostriedkom na ich rozvoj prostredníctvom návratnej finančnej výpomoci. Vďaka návratnej forme poskytnuté prostriedky sa neskôr vrátia do jednotlivých holdingových fondov a môže byť z nich poskytnutá ďalšia podporia ďalším podnikom. Príspevky na iniciatívu z jednotlivých operačných programov tak zostanú zúčastneným krajinám k dispozícii aj po skončení tohto programového obdobia, t. j. po 31. decembri 2015. Poskytnutá pomoc súčasne vyvolá ďalšie súkromné investície a následne aj vznik nových pracovných miest. Príspevky z iniciatívy JEREMIE sa tak stanú trvalým prínosom pre hospodárstva zúčastnených krajín.
6.	Prinesená dokumentácia
	Dokumentácia z konferencie je uložená u účastníka seminára, kde je na požiadanie k dispozícii. 
7.	Osobitne vyhodnotený očakávaný prínos ZPC
	Účasť na konferencii umožnila zástupcom jednotlivých krajín a regiónov vzájomne si vymeniť skúsenosti získané pri implementácii iniciatívy JEREMIE.  Zároveň umožnila aj porovnať si a prezentovať názory aj zo strany zástupcov Európskej komisie, ktorá iniciatívu spustila, a tiež názory a skúsenosti Európskej investičnej banky a EIF ako významného hráča na európskom finančnom trhu a tiež prostredníctvom správy holdingových fondov aj v jednotlivých zúčastnených krajinách. Prezentácia úspechov iniciatívy pri financovaní MSP môže byť tiež inšpiráciou aj pre Slovensko, ktoré je pri implementácii v značnom oneskorení. Úspešná implementácia tejto iniciatívy môže totiž znamenať dlhodobý prínos pre financovanie MSP, tvorbu nových pracovných miest a tým aj pre celé hospodárstvo štátu.

8.	Spôsob zverejnenia výsledkov ZPC, prenos získaných informácií
	Súhlasím so zverejnením správy na internetovej stránke MŠVVaŠ SR.

Správu vypracoval:	Ing. Martin Valo

Dátum: 	21.12.2011

Správu schválili:   	Mgr. Peter Mravec
	vedúci oddelenia pre OP VaV

	RNDr. Dušan Hudec
	riaditeľ odboru riadenia programov

	Mgr. Roderik Klinda
	generálny riaditeľ sekcie ŠF EÚ